b'\n_START_ARTICLE_\nEkstravertsus ja introvertsus\n_START_PARAGRAPH_\nEkstravertsus ja introvertsus on Isiksuseps\xc3\xbchholoogia \xc3\xbched olulisemad m\xc3\xb5isted. Terminid introvertsus ja ekstravertsus said tuntuks t\xc3\xa4nu Carl Jungile, kuigi nende tavaelus kasutamine v\xc3\xb5ib erineda ps\xc3\xbchholoogias kasutatavast._NEWLINE_Ekstravertse inimese iseloomujooned on jutukus ja energiline k\xc3\xa4itumine, introvertne inimene on pigem reserveeritud ja eelistab \xc3\xbcksindaolekut. Enamus isikumudelitega tegelevaid teooriad kasutab neid m\xc3\xb5isteid erinevates vormides. N\xc3\xa4iteks Suure viisiku mudel, MMPI, Karl Leonhardi t\xc3\xbcpoloogia, Jungi anal\xc3\xbc\xc3\xbctiline ps\xc3\xbchholoogia, Hans Eysencki kolme teguri mudel, Raymond Cattelli 16 isiksuse tegurid.\n_START_SECTION_\nSuure viisiku mudel\n_START_PARAGRAPH_\nSuure viisiku mudeli j\xc3\xa4rgi on ekstraverdile olulisem tegevuste suurem hulk kui nende s\xc3\xbcgavus, nad saavad energiat pigem v\xc3\xa4listest tegevustest ja olukordadest. Ekstraverdid on rohkem seotud v\xc3\xa4lise maailmaga, neile meeldib inimestega suhelda ja nad saavad sellest energiat. Nad on entusiastlikud, tegevusele orienteeritud isikud. Nad paistavad seltskonnas silma, armastavad r\xc3\xa4\xc3\xa4kida._NEWLINE_Introvertidel on v\xc3\xa4iksem sotsiaalne aktiivsus ja energiatase kui ekstravertidel. Nad paistavad v\xc3\xa4lja vaiksemad, kaalutlevamad ja v\xc3\xa4hem suhtlemisele orienteeritud. Nende v\xc3\xa4iksem sotsiaalne aktiivsus ei t\xc3\xa4henda alati h\xc3\xa4belikkust v\xc3\xb5i depressiooni, pigem on nad suhtlemisest v\xc3\xa4hem s\xc3\xb5ltuvad kui ekstraverdid. Nad vajavad rohkem \xc3\xbcksiolemist kui ekstraverdid. See ei t\xc3\xa4henda, et nad oleksid ebas\xc3\xb5bralikud v\xc3\xb5i antisotsiaalsed, nad on pigem suhtlemises reserveeritud._NEWLINE_N\xc3\xa4ited:_NEWLINE_   Ma olen peo hing_NEWLINE_   Mulle meeldib olla t\xc3\xa4helepanu keskpunktis _NEWLINE_   ma tunnen end seltskonnas mugavalt_NEWLINE_   Ma alustan vestlust_NEWLINE_   Ma vestlen peol paljude erinevate inimestega _NEWLINE_   Ma ei r\xc3\xa4\xc3\xa4gi palju (introvert)_NEWLINE_   Ma m\xc3\xb5tlen enne kui \xc3\xbctlen v\xc3\xb5i tegutsen (introvert)_NEWLINE_   Mulle ei meeldi endale t\xc3\xa4helepanu t\xc3\xb5mmata (introvert)_NEWLINE_   Ma olen v\xc3\xb5\xc3\xb5raste seltskonnas vaikne (introvert)_NEWLINE_   Ma ei soovi suures seltskonnas r\xc3\xa4\xc3\xa4kida (introvert)\n_START_SECTION_\nJungi ps\xc3\xbchholoogilised t\xc3\xbc\xc3\xbcbid\n_START_PARAGRAPH_\nJungi raamat "Psychologische Typen" kirjeldab inimesi kui ekstraverte ja introverte, kes jagunevad veel selle j\xc3\xa4rgi, kas neil on \xc3\xbclekaalus sensoorika v\xc3\xb5i intuitsioon, loogika v\xc3\xb5i eetika, ratsionaalsus ja irratsionaalsus_NEWLINE_Ekstravertsus on Jungi j\xc3\xa4rgi seotud laienemisega ja introvertsus stabiliseerimisega. Kui inimesel on tugev ekstravertne funktsioon, siis ta p\xc3\xbc\xc3\xbcab teha rohkem ja rohkem, tegemist on laienemisega. Ta m\xc3\xb5tleb: "Mida ma unustasin teha?" Kui inimene on introvert siis ta p\xc3\xbc\xc3\xbcdleb ta stabiilsuse poole. Introvert pigem p\xc3\xbc\xc3\xbcab teha nii, et k\xc3\xb5ik oleks selge ja korras, et mitte teha midagi \xc3\xbcleliigset, et mitte \xc3\xa4ra rikkuda juba v\xc3\xa4ljakujunenud harmooniat, suhteid, korda, loogikat jne._NEWLINE_Sensoorne ekstravert soovib saada materiaalseid stiimuleid. Asju, mis n\xc3\xa4itaks staatust, prestii\xc5\xbei. Sensoorne ekstravert katsetab end ekstreemsetel spordialadel, s\xc3\xb5jav\xc3\xa4eteenistuses v\xc3\xb5i leiab end k\xc3\xb5rgel juhtival t\xc3\xb6\xc3\xb6kohal, seal kus on suurem raha._NEWLINE_Sensoorne introvert loob hubasuse oma kodus. Ka t\xc3\xb6\xc3\xb6kohal on n\xc3\xa4ha, kui seal t\xc3\xb6\xc3\xb6tab sensoorne introvert, siis on ka tagatud mugavus. Sensoorne introvert ei taotle raha, pigem peab sissetulek olema stabiilne. Siiski, vaatamata oma rahulikkusele, sensoorne introvert oskab v\xc3\xb5idelda, kui tema huvid ja territoorium on ohus. Enamasti sensoorne introvert on rahulik, heatahtlik ning mitte eriti algatusv\xc3\xb5imeline. _NEWLINE_Sarnane laienemise ja stabiliseerimise printsiip kehtib ka loogika ja eetika puhul. _NEWLINE_Hiljem ta j\xc3\xb5udis j\xc3\xa4reldusele, et tunnused v\xc3\xb5ivad ka \xc3\xbcksteisega \xc3\xbchtida. Ehk kui inimesel k\xc3\xb5ige tugevamaks funktsiooniks on sensoorika siis, teisest k\xc3\xbcljest, on tal olemas veel mingi sekundaarne funktsioon, kas loogika v\xc3\xb5i eetika. See pole tal nii tugevalt esindatud nagu esimene, kuid siiski. Ning vastupidi \xe2\x80\x93 kui inimesel on k\xc3\xb5ige tugevamaks funktsiooniks loogika, siis on olemas ka sekundaarne funktsioon, \xc3\xbcks kahest, kas sensoorika v\xc3\xb5i intuitsioon.\n_START_SECTION_\nEysencki mudel\n_START_PARAGRAPH_\nInglise ps\xc3\xbchholoog H.J. Eysenck leidis, et ekstravertsus on seotud ajukoore aktiivususega: "Introvertidel on pidevalt k\xc3\xb5rgem ajukoore aktiivsus kui ekstravertidel." Tundub ebaloomulik arvata, et introverdid on "rohkem erutunud" kui ekstraverdid, kuid see avaldab k\xc3\xa4itumisele m\xc3\xb5ju nii, et introvert otsib madalama tasemega stimulatsiooni. Kuid ekstravert, vastupidi, soovib ajukoore aktiivsust t\xc3\xb5sta tasemeni, mis oleks meeldivam (vastavalt Yerkesi-Dodsoni seadusele) ja kasutab selleks intensiivsemat tegevust, sotsiaalset suhtlemist ja teisi stimulatsiooni soodustavaid k\xc3\xa4itumisi._NEWLINE_Igap\xc3\xa4evaelu seisukohalt on introverdid v\xc3\xa4liselt rahulikumad. N\xc3\xa4rvilisuse t\xc3\xb5usuga aga s\xc3\xbcvenevad neil negatiivsed meeleolud ja nad koguvad pingeid endasse. Ekstravertide meeleolu on k\xc3\xb5ikuvam. Nii v\xc3\xb5ivad nad olla m\xc3\xb5nda aega v\xc3\xa4ga positiivselt meelestatud inimesed, m\xc3\xb5ne aja p\xc3\xa4rast aga t\xc3\xa4iesti \xc3\xbcksk\xc3\xb5iksed._NEWLINE_Suuremate pingete korral hakkavad ekstraverdid end v\xc3\xa4lja elama. N\xc3\xa4iteks lastest ekstravertide puhul ilmnevad k\xc3\xa4itumisprobleemid \xe2\x80\x93 hakatakse \xc3\xb5petajatele vastu, kiputakse kaaslastega kaklema jne. Introvertidel v\xc3\xb5ivad tugevate pingete korral pinged kuhjuda ja ladestuda, seet\xc3\xb5ttu on neile ka alav\xc3\xa4\xc3\xa4rsuskomplekside ja depressiooni tekkimine sagedasem.'